Kvinderne fra Vendsyssel Håndbold fik den bedst mulige optakt til de to afgørende oprykningskampe om en plads i damernes håndboldliga ved at slå topholdet i 1. division. Vendsyssel vandt lørdagens kamp mod SønderjyskE i Arena Nord i Frederikshavn med hele 35-29. Dermed afsluttede de nordjyske kvinder sæsonen i 1. division på bedst mulig vis. Vendsyssel Håndbold var allerede inden lørdagens kamp sikre på at slutte på andenpladsen i 1. division, og kampen havde derfor ikke betydning for holdets placering. Vendelboerne har dog tanket en god portion selvtillid før de to afgørende oprykningskampe mod Skive, som sluttede næstsidst i Dameligaen. Den første kamp mellem Vendsyssel og Skive spilles i Arena Nord 28. marts. Der er returopgør i Skive 2. april.
Vendsyssel Håndbold viste storform før de afgørende oprykningskampe om en plads i Dameligaen ved at slå topholdet i 1. division.